Predkladacia  správa

Materiál na rokovanie vlády SR predkladá Ministerstvo hospodárstva SR na základe žiadosti o zmenu rozhodnutia o privatizácii podniku Západoslovenské energetické závody, štátny podnik so sídlom v Bratislave, ktorú predložil na Ministerstvo hospodárstva SR Fond národného majetku SR dňa 10.1.2005 a na základe postupu podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon“). 
Návrh na zmenu rozhodnutia vlády SR o privatizácii podniku Západoslovenské energetické závody, štátny podnik Bratislava sa týka časti rozdelenia akcií dvoch teplárenských akciových spoločností, a  to Bratislavskej teplárenskej, a.s. a Trnavskej teplárenskej, a.s.
Dňa 20. júna 2001 vydala vláda SR rozhodnutie č. 569/2001 o privatizácii podniku Západoslovenské energetické závody, štátny podnik so sídlom v Bratislave. Na základe tohto rozhodnutia o privatizácii vznikli tri akciové spoločnosti: Západoslovenská energetika, a.s., Bratislavská teplárenská, a.s. a Trnavská teplárenská, a.s.. V zmysle v tom čase platného znenia zákona č. 92/1991 Zb. bol podnik Západoslovenské energetické závody, š.p. zaradený medzi podniky charakteru prirodzeného monopolu (§ 10 ods. 2 zákona) a podľa § 10 ods. 4 zákona pri rozhodovaní o privatizácii tohto podniku musela byť zachovaná trvalá majetková účasť fondu na podnikaní v rozsahu minimálne 51 %.  Na základe týchto skutočností vydané rozhodnutie o privatizácii podniku č. 569/2001 v častiach týkajúcich sa rozdelenia akcií dotknutých akciových spoločností určovalo nasledovné rozdelenie akcií:
-	51 % podiel akcií trvalá majetková účasť FNM SR
-	49 % podiel akcií dočasná majetková účasť FNM SR do vydania rozhodnutia vlády SR podľa § 10 ods. 1 a 2 zákona.
Dňom 01.01.2004 nadobudla účinnosť novela zákona č. 92/1991 Zb., ktorá vytvorila podmienky pre privatizáciu týchto spoločností v plnom rozsahu jednak tým, že teplárenské akciové spoločnosti už nie sú zaradené medzi podniky charakteru prirodzených monopolov a taktiež tým, že zákon už neurčuje povinnosť zachovať v ktoromkoľvek privatizovanom subjekte trvalú majetkovú účasť štátu alebo fondu.
V koncepcii ďalšieho postupu privatizácie schválenej vládou SR v septembri 2004 vláda SR deklarovala zámer v prípade teplárenských akciových spoločností privatizovať celú 100 % majetkovú účasť FNM SR na podnikaní týchto spoločností.
Vzhľadom na skutočnosť, že rozhodnutie č. 569/2001 z 20.06.2001 o privatizácii podniku Západoslovenské energetické závody, š. p. nebolo doteraz zmenené, pre ďalší postup a umožnenie nakladania s majetkovou účasťou fondu na podnikaní teplárenských akciových spoločností, je potrebné zabezpečiť zmenu predmetného rozhodnutia o privatizácii v častiach, ktoré určujú rozdelenie akcií.   
V súvislosti s danou problematikou je ešte potrebné uviesť, že o privatizácii majetkovej účasti FNM SR v teplárenských akciových spoločnostiach, keďže nie sú podnikmi charakteru prirodzeného monopolu, už nemusí rozhodovať vláda SR a taktiež, že podľa zákona č. 92/1991 Zb. môže s touto svojou majetkovou účasťou nakladať Fond národného majetku SR na základe rozhodnutia jeho orgánov, pretože sa jedná o majetkovú účasť, ktorú  fond nadobudol po prechode privatizovaného majetku na fond národného majetku (§ 10 ods. 15 zákona)  a nenaložil  s  ňou  podľa pôvodného vydaného rozhodnutia o privatizácii. Fond však 
2

môže s touto majetkovou účasťou naložiť až na základe zmeny rozhodnutia o privatizácii, ktorú schváli a vydá vláda SR. 
Celý tento postup upravuje § 28 ods. 6 až 8 zákona č. 92/1991 Zb.. Rozhodnutie o privatizácii môže zmeniť vláda SR podľa § 28 ods. 6 a) zákona, ak fond nemohol alebo nenaložil s majetkovou účasťou na podnikaní iných právnických osôb v plnom rozsahu podľa pôvodného rozhodnutia o privatizácii. Pritom podľa § 28 ods. 7 zákona návrh na zmenu rozhodnutia o privatizácii predkladá Fond národného majetku SR Ministerstvu hospodárstva SR a ministerstvo potom požiada vládu SR o zmenu rozhodnutia o privatizácii. Podľa § 28 ods. 8 zákona, ak vláda SR zmení rozhodnutie o privatizácii, fond naloží so svojou majetkovou účasťou na podnikaní právnických osôb spôsobom, o ktorom rozhodne prezídium na návrh výkonného výboru.
Na základe vyššie uvedených skutočností požiadal Fond národného majetku SR o zmenu rozhodnutia  č. 569/2001 zo dňa 20.06.2001 o privatizácii podniku Západoslovenské energetické závody, štátny podnik Bratislava.
   V predložených žiadostiach z januára 2005 Fond národného majetku SR navrhuje v zmysle schválených uznesení výkonného výboru a prezídia zmenu  rozhodnutia  v časti,   týkajúcej  sa rozdelenia akcií u  obidvoch teplárenských a.s., konkrétne Bratislavskej teplárenskej, a.s. a Trnavskej teplárenskej, a.s. nasledovne:
-	67 % akcií naloženie spôsobom podľa § 28 ods. 8 zákona č. 92/1991 Zb. v znení neskorších predpisov, priamym predajom záujemcovi vybranému vo výberovom konaní,
-	33 % akcií naloženie spôsobom podľa § 28 ods. 8 zákona č. 92/1991 Zb. v znení neskorších predpisov,  bezodplatným prevodom na mesto Bratislavu a na mesto Trnavu.
Fond národného majetku SR uzneseniami Výkonného výboru č. 4/46/04 z 29.07.2004 a č. 12/71/04 z 30.11.2004 a uznesením Prezídia č. 4/CXXXIII/04 z 9.12.2004 schválil vyššie uvedený postup a spôsob naloženia s 1 038 270 ks akcií, čo predstavuje 100 % majetkovej účasti na podnikaní spoločnosti Bratislavská teplárenská, a.s., s menovitou hodnotou jednej akcie 1 000,- Sk a taktiež vyššie uvedený postup a spôsob nakladania s 530 587 ks akcií, čo predstavuje 100 % majetkovej účasti na podnikaní spoločnosti Trnavská teplárenská, a.s., s menovitou hodnotou jednej akcie 1 000,- Sk.
V odôvodnení žiadostí Fond národného majetku SR uvádza, že nenaložil s majetkovou účasťou na podnikaní spoločností Bratislavská teplárenská, a.s. a Trnavská teplárenská, a.s. podľa pôvodného rozhodnutia vlády SR č. 569/2001 z 20.júna 2001, pretože podľa zákona č. 564/2003 Z.z.,  ktorým  sa  mení  a dopĺňa  zákon  č. 92/1991 Zb. a zákon NR SR č. 173/1993 Z.z. o niektorých náhradách v  súvislosti s  prevodom majetku štátu na iné  osoby a ktorý nadobudol účinnosť od 01.01.2004, teplárenské spoločnosti nemajú charakter prirodzeného monopolu a pominuli dôvody na ponechanie trvalej majetkovej účasti fondu v týchto spoločnostiach.
V nadväznosti na uvedené je potrebné, aby vláda SR prerokovala predložený materiál, rozhodla o spôsobe ďalšieho naloženia s majetkovou účasťou fondu na podnikaní dotknutých dvoch teplárenských akciových spoločností a v zmysle prijatých záverov vydala zmenu rozhodnutia o privatizácii č. 569/2001, týkajúcu sa Bratislavskej teplárenskej, a.s. a Trnavskej teplárenskej, a.s.